**Invitație-n poveste**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când se ogoiește-n creste

Scăpătatul de chindie

Se deschid înspre poveste

Porți de vis și poezie.

Sufletu-i în înălțare

Cu mici picuri de tristețe,

Dar presimt de-acum din zare

Veștile de frumusețe.

Curg încet prin flori și frunze

Propozițiile de pe

Munți și basmul - nai pe buze -

Melodia își începe.

Uit de ieri și uit de mâine

Doru-i plin de nici nu speră,

Iară porăit la stâne

Se-ncadrează-n atmosferă.

Pe-undeva uimit străpunge

Glas de huhurez amurgul

Și cu duruirea curge

Înspre noapte caprimulgul.

Ultimul ecou de seară

Pâlpâiește în privire

Ca un rug în plină vară

Mă invită-n odihnire.

Și ascult c-așa s-ascultă

Fără „de la”, fără „până”

Tot mai multă și mai multă

Slova veșnică română.

Victor Bragagiu